এ ধরণের ডায়ালেক্ট বা উপভাষা ও অপভাষাকে ভাষা হিসেবে দেখতে রাজি হননি স্ট্যালিন। কেননা, তিনি বলেছেন, এ ধরণের ডায়ালেক্ট ও অপভাষার কোনও ব্যাকরণগত পদ্ধতি থাকে না এবং নেই কোনও মৌল শব্দের ভাণ্ডার – এ কারণে তাদের নির্ভর করতে হয়, প্রতিনিয়ত ধার করতে হয় জাতীয় ভাষার ব্যাকরণ ও শব্দের ভাণ্ডারকে। আরও একটি কারণে এগুলিকে স্ট্যালিন ভাষার পর্যায়ভুক্ত করার সম্ভাবনা নাকচ করেছেন। তিনি দেখেছেন, এ ধরণের ডায়ালেক্ট ও অপভাষাসমূহ একটি সংকীর্ণ পরিসরে সীমাবদ্ধ, একটি শ্রেণীর উচুঁ স্তরেই ঘূর্ণায়মান এবং সমগ্র সমাজের মানুষের মধ্যে যোগাযোগের ক্ষেত্রে সম্পূর্ণ অনুপযোগী। উপভাষা ও অপভাষাসমূহের স্বাধীন ভাষা হিসেবে বিকাশের প্রচেষ্টা স্ট্যালিনের কাছে মনে হয়েছে ঐতিহাসিক পরিপ্রেক্ষিত থেকে, মার্কসীয় অবস্থান থেকে বিচ্যুত হওয়ার প্রবণতা।